ജയില് ടൂറിസം പദ്ധതിയുമായി ബെല്ഗാവി, 500 രൂപാ നല്കൂ: തടവുകാലം ആസ്വദിക്കൂ മൈസൂരു: ജയിലിനുള്ളില് തടവുകാരനെപ്പോലെ ഒരു ദിവസം ആസ്വദിക്കാനാഗ്രഹിക്കുന്നവര്ക്ക് അവസരമൊരുക്കി കര്ണാടക. 500 രൂപ മുടക്കിയാല് ബെല്ഗാവി ഹിന്ദല്ഗ സെന്ട്രന് ജയിലില് തടവുകാര്ക്കൊപ്പം മൂന്നു നേരം ജയില് ആഹാരം കഴിച്ച് കഴിയാം. വിനോദസഞ്ചാരിയെന്ന പരിഗണന ലഭിക്കുമെന്ന് കരുതേണ്ട. ശരിക്കും തടവുകാരനെപ്പോലെ പൂട്ടിയിട്ട മുറിക്കുള്ളിലാണ് കഴിയേണ്ടത്. ചിട്ടയും പെരുമാറ്റവും വസ്ത്രവും എല്ലാം തടവുകാരുടേതിന് സമം. ഇക്കാര്യത്തില് യാതൊരു വിട്ടുവീഴ്ചയുമുണ്ടാകില്ല. ഒരു രാത്രിയും ഒരു പകലുമടക്കം 24 മണിക്കൂറാണ് ജയിലില് കഴിയാനുള്ള അവസരം. കുറ്റകൃത്യങ്ങള്ക്കെതിരെയുള്ള ബോധവത്കരണമാണ് പദ്ധതിയിലൂടെ ലക്ഷ്യമിടുന്നത്. ജയിലിലെ ജീവിതം അടുത്തറിയുന്നതോടെ ആളുകള് കുറ്റകൃത്യം ചെയ്യുന്നത് കുറയുമെന്നാണ് അധികൃതരുടെ പ്രതീക്ഷ. പദ്ധതി നടപ്പാക്കുന്നതുമായി ബന്ധപ്പെട്ട വിശദമായ റിപ്പോര്ട്ട് ജയില് അധികൃതര് സര്ക്കാരിന് നല്കിയിട്ടുണ്ട്. അനുമതി ലഭിച്ചാല് പദ്ധതി നടപ്പാക്കാനാണ് ജയില് അധികൃതരുടെ തീരുമാനം. തടവുകാരുടെ വസ്ത്രവും തടവുകാര്ക്ക് നല്കുന്ന ഭക്ഷണവും ജയില്മുറികളുമാണ് വിനോദസഞ്ചാരികള്ക്കും നല്കുക. തടവുകാരുടെ അതേ ദിനചര്യ തന്നെ വിനോദസഞ്ചാരികളും പാലിച്ചിരിക്കണം. രാവിലെ അഞ്ചിനെഴുന്നേല്ക്കണം, കിടന്നുറങ്ങിയ ജയില് മുറി സ്വയം വൃത്തിയാക്കണം, ശേഷം ചായ നല്കും, ഒരു മണിക്കൂറിനുള്ളില് പ്രഭാതഭക്ഷണം, ഉച്ചയ്ക്ക് 11 മണിയോടെ ചോറും സാമ്ബാറും തോരനും അടങ്ങിയ ഉച്ചയൂണ്, വൈകിട്ട് ഏഴിന് അത്താഴം, രാത്രി കിടക്കുമ്ബോള് ജയില്മുറി പുറത്തുനിന്ന് പൂട്ടും. രാവിലെ ഉദ്യോഗസ്ഥരെത്തിയേ തുറക്കൂ. വാരാന്ത്യങ്ങളിലെത്തുന്ന വിനോദസഞ്ചാരികള്ക്ക് ജയില് മെനുവിലെ പ്രത്യേക സസ്യേതര ഭക്ഷണത്തിന്റെ രുചിയറിയാനാകും. തടവുപുള്ളികളുടെ നമ്ബരുള്ള വസ്ത്രം ഉള്പ്പെടെ ധരിച്ചായിരിക്കും വിനോദസഞ്ചാരികളും ജയിലിലേക്ക് പ്രവേശിക്കുക. തോട്ടത്തിലും അടുക്കളയിലും ജോലികള് ചെയ്യേണ്ടിവരും. കൊലയാളികള്, വീരപ്പന്റെ സംഘത്തില് ഉള്പ്പെട്ട കൊള്ളക്കാര് തുടങ്ങിയവര് ഉള്പ്പെടെ കുപ്രസിദ്ധരായവരാണ് ഹിന്ദല്ഗ സെന്ട്രല് ജയിലില് കഴിയുന്നത്. ഇവരോട് ഇടപഴകാനുള്ള അവസരവും ലഭിക്കും. ആവശ്യമായ സുരക്ഷാ മുന്കരുതലുകള് എടുത്തതിനു ശേഷമായിരിക്കും ഇതിനുള്ള സൗകര്യമൊരുക്കുക.